كشفات مرات الصحافي المعتقل سليمان الريسوني، خلود المختاري، أن حالة راجلها خطيرة، بعدما تشللات رجليه ليمنية بسباب مضاعفات إضرابو على الماكلة. ولبارح تهز الريسوني للسبيطار ديال عكاشة، لكن كتقول المختاري، فتدوينة ليها، أن واحد من الدفاع ديالو دخل باش يشوفو، ومالقاهوم دايريليه والو، بحيث خلاوه غير كَالس وماخداش الرعاية اللازمة، وحتى السيروم ماعاطينهلوش. وفتصريحها ل”كود”، قالت المختاري أن هذشي ماشي معقول، خصوصا وانه داير إضراب عن الماكلة هذي 34 يوم، وحالتو الصحية مقلقة، بحيث صعوبة تحريك الأطراف من ساقين أو ذراعين كيكون نتيجة لهذ الإضراب. وقالت المختاري أنه ماعندها حتى تفسير على هذشي اللي واقع، وهذ الإهمال اللي طال الريسوني، وطالبات من إدارة السجن بالتوضيح، وتحمل مسؤوليتها إلى وقعات لراجلها شي حاجة. وتواصلات “كود” مع مسؤول بمديرية السجون للتحقق من صحة هذ الكلام، لكن مازال للآن ماتلقات جواب، وعلى الأرجح غيكون بلاغ للرد على هذشي. والمختاري هي ومجموعة من الحقوقيين، بالإضافة لوالدي الصحافي المعتقل عمر الراضي، كاينين دابا فاعتصام لليوم الثاني قدام سجن عكاشة، للمطالبة بإطلاق سراح الصحفيين. 
حالة الريسوني الصحية خايبة بزاف.. ومراتو لـ”كود”: راجلي تشلل وخلاوه مليوح فالسبيطار بلا سيرو.. وخاص إدارة السجون تحمل مسؤوليتها